PRFoods

PRFoods AS (agrākais nosaukums Premia Foods) ir Igaunijas pārtikas rūpniecības uzņēmums. Tas ir dibināts 2008. gadā. Uzņēmuma galvenais birojs atrodas Tallinā.

PRFoods ražo un izplata zivju produktus. Tam ir zivju pārstrādes rūpnīcas Igaunijā (Sāremā) un Apvienotajā Karalistē, Skotijā (Aberdīnā). Nozīmīgākie zīmoli: PRFoods, Saare Kala, John Ross Jr Aberdeen.

Uzņēmuma akcijas tiek kotētas biržā Nasdaq Tallinn. Lielākie akciju turētāji ir (2020. gada 31. martā): ING Luxembourg S.A. (62,71 %), Lindermann, Birnbaum & Kasela OÜ (4,17 %), Ambient Sound Investments OÜ (3,58 %), Firebird Republics Fund Ltd (3,30 %), OÜ Rododendron (3,15 %).

 Vēsture 
No 2003. līdz 2005. gadam investīciju uzņēmums Amber Trust iegādājās Igaunijas zivju ražotāju OÜ Vettel.
2005. gada novembrī tika nopirkts Somijas otrs lielākais zivju uzņēmums Heimon Kala Oy.
2005. gada decembrī Amber Trust II iegādājas Igaunijas un Lietuvas saldējuma ražošanas un saldētās pārtikas vairumtirdzniecības uzņēmumu KPC.
2006. gada decembrī tika dibināta zivsaimniecības pārvaldītājsabiedrība Saaremere Kala AS.

2007. gada janvārī tika iegādāts uzņēmums Saaristomeren Kala Oy, tādējādi ļaujot kontrolēt visu ražošanas ķēdi no zivju resursiem līdz to pārstrādei.
2007. gada jūlijā tika nopirkts zivju un zivju izstrādājumu vairumtirgotājs Igaunijā un Latvijā GourmetHouse Oü.
2007. gada septembrī tika iegādāts lielākais saldētās pārtikas izplatītājs Latvijā AS FFL.
2008. gada februārī tika iegādāts Sanktpēterburgas saldējuma ražotājs Hladokombinat No 1.

2008. gada 8. decembrī tika dibināts visu grupas uzņēmumu mātes uzņēmums AS Premia Foods.
2009. gada janvārī Saaremere Kala sāka darbību Baltijas valstīs.
2010. gada 5. maijā Premia Foods akcijas sāka kotēt Tallinas biržā.

2014. gada 6. oktobrī tika paziņots, ka Premia Foods par 27,1 miljonu EUR pārdod saldējuma un saldēto produktu biznesu Latvijas piena pārstrādes uzņēmumu grupai Food Union. Uzņēmumiem Nordic Foods Holding OÜ un Shiner Macost Ltd tika pārdoti meitas uzņēmumi: AB Premia KPC (Lietuva), AS Premia TKH (Igaunija), AS Premia FFL (Latvija) un OOO Hladokombinat No 1 (Krievija). Līdz tam brīdim aptuveni vienu ceturto daļu uzņēmuma apgrozījuma veidoja saldējums; 40 % — zivis un jūras produkti, bet 35 % — citas saldētās preces. Premia bija lielākais saldējuma ražotājs Igaunijā (40 % tirgus daļa) un Baltijas valstīs.
2014. gada 30. oktobrī Premia Foods akcionāri nolēma mainīt uzņēmuma nosaukumu uz AS PRFoods.

2017. gada 26. jūnijā PRFoods ieguva Apvienotās Karalistes uzņēmumu John Ross Jr. (Aberdeen) Limited (JRJ) un Coln Valley Smokery Limited (CVS) kapitāldaļu vairākumu. JRJ bija viens no vadošajiem Skotijas lašu audzētājiem un pārstrādātājiem.
2017. gada 31. jūlijā Saaremere Kala nopirka Somijas zivju pārstrādes un zivju produktu tirdzniecības uzņēmumu Oy Trio Trading Ab.
2018. gada 29. jūnijā Igaunijas zivju un zivju produktu tirdzniecības meitas uzņēmums GourmetHouse OÜ tika apvienots ar OÜ Vettel.
2018. gada 6. jūlijā tika iegādāts 51 % Sāremā bāzētā zivju audzētāja Redstorm OÜ kapitāldaļu.
2019. gada 18. janvārī tika dibināts kopuzņēmums Avamere Kalakasvatus OÜ (50 %), lai jūrā pie Paldiski izveidotu zivju audzētavu.

2020. gada 31. janvārī Somijas zivju pārstrādes un zivju produktu tirdzniecības meitas uzņēmums Trio Trading Ab Oy tika apvienots ar Heimon Kala Oy.
2020. gada 28. decembrī meitas uzņēmumu OÜ Vettel pārdēvēja par Heimon Kala OÜ.
2021. gada novembrī tika nolemts slēgt Somijas Heimon Kala Oy zivju pārstrādes rūpnīcu, darbiniekus atlaist, bet iekārtas pārvietot uz Igaunijas Sāremā rūpnīcu.
2022. gada 10. februārī Saaremere Kala AS vienojās pārdot Heimon Kala Oy Somijas uzņēmumam Nordic Fish Oy; darījums pabeigts 8. martā.
2022. gada 31. martā Heimon Kala OÜ pārdēvēja par Saare Kala Tootmine OÜ.
2022. gada 3. septembrī Saaremere Kala AS vienojās pārdot varavīksnes foreļu audzētāju Zviedrijā Överumans Fisk AB uzņēmumam Vattudalens Fisk AB; darījums pabeigts 21. septembrī.
2023. gada 1. decembrī Saaremere Kala AS vienojās pārdot 51 % zivju audzētāja Redstorm OÜ kapitāldaļu uzņēmumam OÜ Saare Fishexport un licenci uzņēmumam OÜ Energy Port (Saare Fishexport meitas uzņēmums).

2025. gada 5. decembrī Saaremere Kala AS vienojās zivju produktu ražošanas un pārdošanas uzņēmumu Sāremā salā Saare Kala Tootmine OÜ par diviem miljoniem eiro pārdot Latvijas uzņēmumam AS 'Brīvais Vilnis".

 Premia Foods Latvijā 
2000. gada 2. martā dibināts uzņēmums AS FFL. 2008. gada 25. janvārī tas pārdēvēts par AS premia FFL.
2014. gada oktobrī Premia FFL nonāca Food Union īpašumā.

 Grupas struktūra 
PRFoods AS meitas un asociētie uzņēmumi:
 Saaremere Kala AS (Igaunija), zivju segmenta pārvaldītājsabiedrība
 Saare Kala Tootmine OÜ (Igaunija), zivju pārstrāde un tirdzniecība
 JRJ & PRF Limited (Skotija), zivju segmenta pārvaldītājsabiedrība Apvienotajā Karalistē
 John Ross Jr. (Aberdeen) Limited (Skotija), zivju pārstrāde un zivju produktu tirdzniecība
 Coln Valley Smokery Limited (64 % pieder JRJ & PRF, 36 % — John Ross; Apvienotā Karaliste), zivju pārstrāde un zivju produktu tirdzniecība

 Atsauces 

 Ārējās saites 
 PRFoods vietne

Kategorija:Igaunijas uzņēmumi
Kategorija:Pārtikas ražotāji
Kategorija:Nasdaq Tallinn biržā kotētie uzņēmumi